**КОНКУРС ЗА ЛОГО**

Община Габрово обявява публичен конкурс за изработване на ***Лого „Младежки център Габрово – възможности за изява на младите хора“***, като се обръща към художници и графични дизайнери от страната и чужбина. Новият символ трябва да представи Младежки център Габрово като благоприятно място за развитие на таланти, творчество, предприемачество и иновации. Новото лого ще бъде използвано в бъдещи комуникационни кампании, презентационни и рекламни материали, интернет сайт, като част от регламентираната употреба на Финансовия механизъм на ЕИП - създаден и финансиран от Княжество Лихтенщайн, Република Исландия и Кралство Норвегия или отделно, за да идентифицира Младежки център Габрово като притегателен за млади хора.

**ЗАДАНИЕ**

Младите хора не са просто бъдещето на Габрово, те са нашето настояще и затова е изключително важно да подкрепяме тяхната изява, да се съобразим с техните нужди, приоритети и амбиции, и да допринесем за по-доброто развитие на града и региона. Наша отговорност е да създадем благоприятни условия за младите, за да развиват своите таланти, да бъдат подкрепени и вдъхновени и да асоциират своето бъдеще с бъдещето на Габрово.

Община Габрово, чрез Младежки център Габрово, си поставя за цел да работи целенасочено и активно за превръщане на региона в притегателен за младите, активни и предприемчиви хора. През 2020 г. Габрово се присъедини към одобрените за реализиране проекти за младежки центрове в страната от Финансовия механизъм на ЕИП. С това ние станахме част от семейството на младежките центрове в България.

Младежки център Габрово ще разкрие нови възможности за всички млади хора чрез предоставяне на дейности, свързани с тяхното формално, неформално образование, личностно развитие, кариерно ориентиране, споделяне на опит и добри практики с цел равен старт спрямо този на връстниците им от цяла Европа. Габрово е град с впечатляваща история, открояващ се с иновативни и амбициозни млади хора, пазители на традициите и специфичния за региона хумор. Тези фактори са основополагащи за развитието на града.

Графичният символ, който търсим, трябва на първо място да внушава младежкото, ентусиазмът и амбициите на младежите; да представя Младежки център Габрово като притегателен за млади и иновативни хора, благоприятно място за творчество, предприемачество и иновации. Той трябва да е разпознаваем, въздействащ, оригинален и гъвкав в употребата си.

Допълнителна информация за Габрово можете да откриете на [www.gabrovo.bg](http://www.gabrovo.bg), а за самия проект на Младежки център в секция „Летен театър Габрово“ на сайта на Общината.

**РЕГЛАМЕНТ**

Общи условия

Общите условия, при които ще се проведе конкурса за графичен знак на „Младежки център Габрово – възможности за изява на младите хора“, са:

* Конкурсът е открит и в него могат да участват български и чуждестранни физически лица.
* Няма ограничение във възрастта на участниците.
* Авторите трябва сами да представляват проектите си, а при съавторство, да са упоменати всички съавтори.
* Трети лица не трябва да притежават или имат претенции към участващите в конкурса проекти.
* Всеки автор може да представи до три проекта, в изготвянето на които е участвал.
* Членове на журито нямат право да участват в конкурса.
* Всички проекти трябва да са създадени специално за този конкурс и да не са участвали в други конкурси преди това.
* Проектите не трябва да копират съществуващи графични знаци и да са били публикувани под някаква форма.
* Журито може да препоръча на победителя корекции в проекта, които ще бъдат обсъдени с него преди обявяването на официалните резултати.
* Заявените за участие проекти ще бъдат използвани само в рамките и за целите на конкурса.

Награди

В рамките на конкурса ще бъде връчена една парична награда на стойност 1000 лева за отличения на първо място победител. С автора на спечелилия проект ще бъде сключен договор за откупуване на авторските права и разработването на елементи от визуалната идентичност на Младежки център Габрово (знакът трябва да бъде готов за употреба върху различни рекламни материали, разработен в подходящи формати за излагането му в различна публична среда – сайтове, бланки, снимки и др.). Срещу получената награда, авторът е длъжен да предостави на организаторите разработените варианти на логото, така че те да бъдат използвани върху всякакви рекламни материали и публикации.

Жури

Проектите ще бъдат оценени от жури в състав:

* Таня Христова – кмет на Община Габрово.
* Маргарита Доровска – директор на музей Дом на хумора и сатирата, създала много състезания и инициативи за младите.
* Габриела Йосифова - психолог и председател на Общински съвет по наркотични вещества, която се е посветила на превенцията на рисковото поведение сред младите хора.
* Васил Георгиев – програмист, графичен дизайнер, експерт в Община Габрово.
* Ивайло Захариев – програмист, графичен дизайнер, експерт в Община Габрово.

Технически изисквания

За участие в конкурса ще бъдат допуснати проекти, които отговарят на следните технически изисквания:

* Представяните проекти следва да съдържат дизайн на лого на Младежки център Габрово.
* Графичният образ трябва да се характеризира с лаконичност и яснота и да дава възможност да бъде разработен в цялостна система за визуална идентичност.
* Проектът следва да се представи като векторна графика ( формат pdf или svg ) и растерно изображение ( jpg или png ).
* Дизайнът следва да съдържа графичен елемент и надпис.
* Графичният елемент трябва да позволява самостоятелно използване без текстовата част.
* Логото с надпис следва да бъде разработено в два варианта, с текст на български и английски език, както следва:
* Младежки център Габрово
* Gabrovo Youth Center
* Посочените варианти следва да се представят в пълноцветен и в **черно-бял вариант (1 цвят)**.
* Следва да е представено използването на логото (включително варианти, ако е приложимо) върху светъл и тъмен фон.
* Всеки проект трябва да е придружен от текстово описание на концепцията в свободна форма до 2000 знака.
* Проекти се приемат само чрез имейл на адрес [boynovska@gabrovo.bg](mailto:boynovska@gabrovo.bg)

Журито ще разгледа само проекти, които отговарят на условията за участие.

Община Габрово си запазва правото да не обяви печеливш, ако журито не излъчи победител.

Срокове

Конкурсът ще премине през следните етапи:

* Заданието и регламента на конкурса са публикувани на 17 май 2021 г. в сайта на Община Габрово.
* Проекти се приемат на посочения имейл от 17 май 2021 до 23:00 часа на 31 юли 2021 г.
* Всички допуснати за участие проекти ще бъдат обявени публично на 2 септември 2021 г. в уебсайта на Община Габрово в раздел „Летен театър Габрово“, както и на фейсбук страницата на Младежки център Габрово.
* Победителят ще бъде обявен публично на 13 септември 2021 г. в уебсайта [www.gabrovo.bg](http://www.gabrovo.bg) и на фейсбук страницата на Младежки център Габрово.
* Всеки участник ще получи писмено потвърждение за допускането му до конкурса, а победителя ще бъде уведомен и по телефон.

Организаторите могат да прекратят провеждането на конкурса при следните условия:

* няма допуснат нито един участник, който да отговаря на условията;
* постъпилите проекти не отговарят на предварително обявените условия от организаторите.

Предложенията, заедно с документите за участие (заявка за участие – Приложение 1 и декларация от участника – Приложение 2) се изпращат на посочения по горе електронен адрес: [boynovska@gabrovo.bg](mailto:boynovska@gabrovo.bg)

В случай, че участникът не е навършил пълнолетие (18 години), заявката за участие и декларацията следва да бъдат подписани и от родител – Приложение 3 и 4).